
ECAD6010C – Ymchwilio i’r Dysgu: beth, sut a pham ydw i’n addysgu?

Cyflwyniad

Yn yr aseiniad yma, byddaf yn dylunio, yn cynnal ac yn gwerthuso’n feirniadol brosiect ymchwil agos at ymarfer, gan ganolbwyntio ar fodel yr athro trawsnewidiol wrth ddatblygu ymarfer sy’n cael effaith gadarnhaol ar y dysgwyr. 

Yn wreiddiol roeddwn am ganolbwyntio ar yr agwedd o wahaniaethu, ond sylwom y byddai’n anodd gweld hyn yn cael ei weithredu ar glip fideo. Roedd amgylchiadau Cofid-19 wedi cael effaith ar ein penderfyniad hefyd, oherwydd fe newidiwyd trefn eistedd y dosbarthiadau fel bod y disgyblion yn eistedd mewn rhesi yn hytrach na grwpiau, felly byddai arsylwi gwahaniaethu fesul grwpiau gallu wedi bod yn heriol. Ar ôl ystyried y sefyllfa, a’r ffaith mai clip fideo byddwn yn arsylwi ac nid gwers byw, fe benderfynom mai’r ffocws orau byddai rhywbeth gweledol a oedd yn ddigon hawdd i’w harsylwi. Wedi i ni drafod agweddau amrywiol, penderfynom ganolbwyntio ar effaith mae clod a chosb yn cael yn yr ystafell ddosbarth. Mae’r agwedd yma yn cysylltu’n agos gyda’r safon broffesiynol ‘ymdrech barhaus a gwydnwch dysgwyr’, sef yr addysgeg o ddylanwadu ar ddysgwyr.

Cynhelir yr ymchwil mewn ysgol gymunedol cyfrwng Cymraeg yn Sir Gaerfyrddin, lle mae 229 o ddisgyblion ar y gofrestr a Chymraeg yw prif gyfrwng yr addysgu. Caiff disgyblion y Cyfnod Sylfaen eu haddysgu’n gyfan gwbl trwy gyfrwng y Gymraeg a chyflwynir Saesneg yng nghyfnod allweddol 2. Daw bron i hanner y disgyblion o gartrefi lle siaredir Cymraeg. Dosbarth blwyddyn 6 fydd y dosbarth dan sylw, lle mae 32 o ddisgyblion. Mae system ymddygiad gan yr ysgol sydd yn cael ei weithredu trwy’r ysgol gyfan, ac felly dylai fod disgyblion blwyddyn 6 wedi hen arfer â’r drefn erbyn hyn.

Y cwestiwn ymchwil dan sylw fydd:

Sut gall clod neu gosb gael effaith ar ymddygiad ac ymrwymiad plant?

Honna Robins (2012) fod gan glod swyddogaeth ddeuol, sef i hysbysu ac i reoli. Mae effaith canmoliaeth yn gwbl ddibynnol ar ba un o'r rhain yw'r swyddogaeth amlycaf. Yr awgrym yw ein bod ni’n edrych ar sut a pham y caiff clod neu gosb i’w rhoi, yn hytrach nag os ydyn nhw’n dda neu beidio, ac mai ystyriaeth allweddol yw sut gall clod chwarae rhan wrth greu awyrgylch dysgu effeithiol (Robins, 2012, tud.70).

Cred Young et al. (2011) fod rhaid i glod fod yn addysgiadol, fel bod y disgyblion yn dysgu pa fath o ymddygiad gafodd ei sylwi a pham mae’r ymddygiad yna’n cael ei werthfawrogi. Mae disgyblion yn magu hyder pan fyddant yn gwybod yn benodol beth oedd yn gadarnhaol yn eu hymddygiad a pham ei fod yn cael ei werthfawrogi ac yn bwysig i eraill (Young et al., 2011, tud.70-71).

Y nod yn y pendraw, felly, yw sicrhau bod y disgyblion yn deall goblygiadau eu gweithredoedd, yn deall effaith eu hymddygiadau ac yn deall y rhesymau pam caiff eu hymddygiadau’r effeithiau hyn. Fe fydd hyn yn sicrhau hefyd ein bod ni’n datblygu ein dysgwyr yn unol â phedwar diben y Cwricwlwm i Gymru (Llywodraeth Cymru, 2020).

Trosolwg o Lenyddiaeth

Mae Prooijen (2018) yn crynhoi’r hyn yr wyf yn disgwyl canfod o’r ymchwil. Eglura fod ymchwil ar gyflyru gweithredol yn dangos fod y defnydd o gymhelliant yn gallu cynyddu’r tebygolrwydd fod disgyblion yn dysgu. Esbonia fod ymddygiad yn gallu cael ei hatgyfnerthu’n gadarnhaol trwy glod, a’i hatgyfnerthu’n negyddol trwy gosb. Mae ymddygiadau sy’n dilyn clod yn cael eu hannog ymhellach, ac yn yr un modd mae ymddygiadau sy’n dilyn cosb yn cael eu digalonni a’u newid gydag ymddygiadau fydd o bosib yn cael eu clodfori. Cyniga Prooijen enghraifft o’r gweithrediad, trwy ddweud os ydy’r dysgwyr yn derbyn clod am gwblhau gwaith cartref yna fe fydd hyn yn ysgogi nhw i wneud eu gwaith cartref yn fwy aml. Ond, er dweud hyn, mae cosbi’r dysgwyr am beidio cwblhau gwaith cartref hefyd yn gallu ysgogi nhw i wneud eu gwaith cartref yn fwy aml. Mae’r ddwy strategaeth yn gallu addysgu’r dysgwyr i arddangos yr ymddygiad neu’r ymrwymiad dymunol (Prooijen, 2018, tud.7).

Yn ôl Dweck (2012), mae yna 2 fath o glod. Yr un cyntaf yw pan fo clod yn cael ei rhoi er mwyn canmol gallu unigolion, a’r llall yw rhoi clod am ymdrech yr unigolion. Wedi iddyn nhw gynnal ymchwil i’r elfennau yma, roedd eu canfyddiadau – fel fy rhai i – yn ddisgwyliedig. Cafodd y sawl a wnaeth dderbyn clod am eu gallu eu gwthio i fewn i’r meddylfryd sefydlog, lle nad oeddent eisiau ymgymryd â thasgau heriol estynedig rhag ofn i unrhyw ddiffygion amlygu eu hunain. O gymharu hyn gyda’r sawl dderbyniodd clod am eu hymdrech, roedd 90 y cant o’r disgyblion yma eisiau rhoi cynnig ar y tasgau heriol estynedig. Y rheswm dros hynny oedd eu bod nhw’n deall y broses o beth oedd angen gwneud a’r camau oedd angen eu cymryd er mwyn llwyddo, a beth bynnag oedd y cynnyrch terfynol, byddan nhw wedi dysgu rhywbeth o’r dasg (Dweck, 2012, tud.56).

Serch hynny, rhybuddia Kohn (2006) fod y defnydd o glod yn y dosbarth yn gallu cael effaith negyddol ar y disgyblion. Ei gred yw pan fo clod, cosb neu unrhyw dechnegau arall yn cael eu defnyddio er mwyn trin ymddygiad y dysgwyr, gall rhai ohonyn nhw deimlo eu bod nhw dim ond o werth pan eu bod nhw’n cydymffurfio gyda’r gorchmynion (Kohn, 2006, tud.48). Ychwanega De Bruyckere (2018) ei bod hi’n bwysig, os ydyn ni’n rhoi clod i ddisgybl, ein bod ni’n rhoi rheswm penodol i beth sydd wedi haeddu’r clod (De Bruyckere, 2018, tud.89). Dyma sut fydd y disgyblion yn deall yr ymddygiad neu’r ymdrech sy’n ddisgwyliedig ohonynt, ac mae’n rhoi cyfle i weddill y dosbarth ddynwared yr ymddygiad neu’r ymdrech honno er mwyn derbyn clod eu hunain. Cytuna Blackburn (2015) fod yna risg wrth ddefnyddio clod, a’u bod yn debyg iawn i ddulliau arall o gymhelliant anghynhenid. Teimla fod yn effeithiol yn y tymor byr, ond ei fod yn gallu tanseilio’r cymhelliant cynhenid sydd am y dasg, ac os ydyn ni’n cael gwared o’r clod mae’n bosib fydd y disgyblion yn colli diddordeb (Blackburn, 2015, tud.28).

Mae’n bwysig hefyd cofio fod plant yn dysgu mewn nifer o wahanol ffyrdd, boed yn arsylwi, gwrando, archwilio, arbrofi neu gofyn cwestiynau. Ond, rhaid bod yna ddiddordeb, cymhelliant ac ymrwymiad yno er mwyn iddynt ddysgu, ac mae’n gymorth pan mae’r disgyblion yn deall pam maent yn dysgu rhywbeth penodol (Raising Children Network Australia, 2021). 

Yr Astudiaeth Gwers

Model Japaneaidd o ymchwil dan arweiniad athro yw astudiaeth gwers, lle mae grŵp o athrawon yn gweithio gyda’i gilydd i dargedu meysydd amrywiol i’w datblygu yn addysg y disgyblion. Wrth ddefnyddio tystiolaeth bresennol, mae cyfranogwyr yn ymchwilio, cynllunio, addysgu ac arsylwi cyfres o wersi gan ddefnyddio trafodaeth barhaus, adfyfyrio a mewnbwn arbenigol er mwyn tracio cynnydd yr ymyrraeth.

Disgrifia Dudley, Norwich a Goei (2021) astudiaeth gwers fel proses sydd â nifer o gamau iddo. Y cam cyntaf i athrawon weithio gyda'i gilydd i gyflawni gwelliant addysgol yw llunio nodau ar gyfer dysgu myfyrwyr a datblygiad hirdymor. Yr ail yw cynllunio gwers ar y cyd i ddod â'r nodau hyn yn fyw. Yn y trydydd cam cyflwynir y wers gynlluniedig mewn ystafell ddosbarth, gydag un aelod o’r tîm yn addysgu ac eraill yn casglu tystiolaeth ar ddysgu a datblygiad myfyrwyr; mae'r athrawon yn y tîm yn myfyrio ar y dystiolaeth a gasglwyd yn ystod y wers ac yn ei thrafod, gan ddefnyddio i wella'r wers a'r cyfarwyddyd; ac, os dymunir, mae'r pedwerydd cam yn ymwneud ag addysgu, arsylwi a gwella'r wers eto mewn un neu fwy o ddosbarthiadau ychwanegol. Yn y cam olaf, mae'r tîm yn myfyrio ar y broses cylch astudio gwersi cyfan a'u gwaith gyda'i gilydd (Dudley, Norwich a Goei, 2021, tud.39).

Mae Dudley (2014) o’r farn fod angen amgylchiadau penodol ar gyfer astudiaeth gwers. Yn gyntaf, dylai'r cyd-destun dysgu ganolbwyntio ar y dysgwyr, trwy ddechrau gyda'r hyn y mae'r dysgwyr eisoes yn gwybod ac yna adeiladu oddi yno. Yn ail, dylai'r lleoliad dysgu fod yn heriol o ran deallusrwydd, a dylai ei gwneud yn ofynnol i ddysgwyr feddwl a datblygu eu sgiliau meddwl adfyfyriol. Yn drydydd, dylai'r lleoliad ddarparu adborth yn uniongyrchol i lywio a hyrwyddo datblygiad perfformiad (Dudley, 2014, tud.4).

Pwrpas astudiaeth gwers, yn ôl Cerbin (2012), yw i edrych ar wers o dan ficrosgop, i’w ddadansoddi’n fanwl sut mae disgyblion yn dysgu o’n dulliau addysgu ac yna i ddefnyddio’r wybodaeth yma er mwyn gwella perfformiad yn y dyfodol – perfformiad y dysgwyr a’n perfformiad ni fel athrawon (Cerbin, 2012, tud.2). Pwysleisia Collet (2019) bwysigrwydd dewis ffocws i’r astudiaeth sydd yn mynd i wneud gwahaniaeth i ddysgu plant (Collet, 2019, tud.32). Mae’r un peth yn wir ar gyfer yr athrawon hefyd, a dylwn sicrhau fod y ffocws yn mynd i wneud gwahaniaeth i’r ffordd mae athro yn meddwl ac yn gweithredu ar lawr y dosbarth. 

Wrth ystyried hyn, mae’n holl bwysig ein bod ni’n cofio mai datblygu’r dysgwyr a’r athrawon yw nod astudiaeth gwers, ond honna Stigler a Hiebert (2009) ei bod hi’n angenrheidiol i athrawon gael eu hysgogi i gymryd rhan yn yr astudiaeth. Eu barn nhw yw bod rhaid i astudiaeth gwers cwrdd ag anghenion yr athrawon, a bod angen iddyn nhw weld defnydd a pherthnasedd i’r problem maent yn ceisio datrys, oherwydd dyna fydd yn penderfynu os ydyn nhw am barhau i gymryd rhan yn y broses (Stigler a Hiebert, 2009, tud.151).

Creda Cerbin (2012) fod astudiaeth gwers yn haws i ymchwilio ac i reoli nag uned gyfan o waith. Mae gwers unigol yn cynnwys llai o nodau, llai o gynnwys ac mae’n cymryd un diwrnod yn unig i’w gynnal. Trwy ganolbwyntio ar un wers yn unig, gall athrawon archwilio sut mae’r disgyblion yn dysgu o’r profiad a chymhwyso’r hyn a ddysgwyd i feysydd amrywiol o ddysgu ac addysgu. Ar ben hyn, mae yna lai o risg wrth newid ac addasu un wers o’i gymharu â mabwysiadu techneg newydd o addysgu ar gyfer uned gyfan (Cerbin, 2012, tud.3).

Ar gyfer fy astudiaeth gwers i, fe fydd angen sicrhau fod yna elfen o ryngweithio yn rhan o’r wers, fel gweithgaredd cychwynnol yn y cyflwyniad. Awgryma Himmele a Himmele (2011) fod y gweithgaredd yn rhywbeth sy’n gofyn i’r disgyblion ddangos eu syniadau, fel bod disgwyliadau uwch ar gyfranogiad y disgyblion ac ar bob disgybl gan roi tystiolaeth o ymgysylltiad gwybyddol i mi (Himmele a Himmele, 2011, tud.28). Trwy gynnwys elfen ymarferol, fe fydd hyn yn sicrhau fod digon o gyfle i mi allu rhoi clod i’r disgyblion os yw’n haeddiannol, ac hefyd rhoi cosb i unrhyw ddisgybl sy’n camymddwyn neu ddim yn canolbwyntio ar y dasg.

Yr Arsylwad

Mae arsylwi, ym marn Papatheodorou, Luff a Gill (2013), yn rhywbeth yr ydym yn gwneud yn gyson yn ein bywyd bob dydd, trwy arsylwi ffenomenau corfforol a chymdeithasol a cheisio deall a gwneud synnwyr o’r byd o’n cwmpas. Esbonia Dewey (1991, dyfynnwyd yn Papatheodorou, Luff a Gill, 2013, tud.4) arsylwadau bywyd bob dydd, serch hynny, yn gallu ein harwain ni at feddwl arferol, rhagdybiaethau ffug a meddwl ystrydebol os ydyn ni’n methu â gwneud cysylltiadau ystyrlon.

Er mwyn dewis dull arsylwi addas ar gyfer yr ymchwiliad, teimla Palaiologou (2016) bod angen ystyried 2 mater pwysig. Yn gyntaf, mae'n bwysig penderfynu sut i fesur y cynnydd a wnânt drwy gydol y broses arsylwi. Yn ail, mae angen dewis dull arsylwi addas a fydd yn fy ngalluogi i gasglu data er mwyn cael dealltwriaeth fanwl o'r hyn yr ydw i’n ymchwilio iddo (Palaiologou, 2016, tud.195).

Yn anffodus, mae amgylchiadau Cofid-19 yn golygu ein bod ni wedi gorfod addasu strwythur yr ymchwil o’r cynllun gwreiddiol, ac felly ni fydd cyfranogwr yn dod i arsylwi’n allanol rhagor, ond yn hytrach fe fydda i yn arsylwi’r wers fy hun ond yn canolbwyntio ar y disgyblion fydd dan sylw. Yn ôl Papatheodorou, Luff a Gill (2013), mae bod yn berson mewnol wrth gynnal arsylwad heb gyfranogwr yn anwybyddu dealltwriaethau cyd-destunol trwy anelu at gynyddu gwrthrychedd (Papatheodorou, Luff a Gill, 2013, tud.83). I ychwanegu at hyn, honna Podmore a Luff (2012) bod y weithred o arsylwi, hyd yn oed pan mai nod yr arsylwr yw bod yn niwtral a chynnal gwrthrychedd, yn cael ei ddylanwadu gan brofiadau blaenorol a chyflwr emosiynol yr unigolyn (Podmore a Luff, 2012, tud.90).

Ar gyfer yr arsylwad yma, byddaf yn rhannu’r data mewn i 2 rhan. Yn gyntaf, byddaf yn cofnodi’r rhesymau dros roi clod neu gosb yn ogystal ag amlder y rhesymau yma. Enghraifft o glod fyddai cynnig ateb da neu siarad Cymraeg, ac enghraifft o gosb fyddai diffyg gwrandawiad neu canolbwyntied. Amlder yw’r mesuriad o achlysuron o ymddygiadau penodol o fewn sesiwn arsylwadol, ac mae’n gyflenwad i hyd y sesiwn hefyd (Pellegrini, Symons a Hoch, 2014, tud.125).

Yr ail ran fydd edrych yn fanylach ar y rhesymau yma ac asesu’r effaith maent yn ei gael ar y disgyblion, sef yr unigolyn sy’n derbyn y clod neu’r gosb a’r cyd-ddisgyblion sydd o’i hamgylch. Er bod strwythur yr ymchwil wedi newid a’n bod ni ddim yn arsylwi gwers ein partner rhagor, roedd hi dal yn syniad i gadw’r un drefn ynglŷn a’r arsylwad eu hun a beth yn gwmws oedd ffocws yr arsylwad. Cred Stepanek et al. (2006) y dylai’r athrawon gytuno o flaen llaw ar y math o ddata yr hoffen nhw gasglu, gan ei fod yn fwy tebygol o gynyddu defnyddioldeb y tystiolaeth (Stepanek et al., 2006, tud.187). 

Cyfweliad Grŵp

Y math o gyfweliad rwyf wedi penderfynu cynnal yw cyfweliad lled-strwythuredig. Cred O’Reilly a Dogra (2016) mai cyfweliadau lled-strwythuredig yw’r math mwyaf cyffredin o dechneg gyfweld ac yn gyffredinol mae ymchwilwyr ansoddol yn eu ffafrio. Mae cyfweliad lled-strwythuredig yn caniatáu rhywfaint o hyblygrwydd i'r ymchwilydd o ran sut mae'n gofyn ei gwestiynau ac ym mha drefn y mae'n eu cyflwyno i'r cyfranogwr. Mae hyn yn golygu y gall yr ymchwilydd wrando'n astud ar yr hyn y mae'r plant yn ei ddweud yn ystod y cyfweliad a defnyddio'r ymatebion hyn i addasu neu newid cwestiynau, a hyd yn oed gofyn rhai newydd sy'n berthnasol i brofiad unigol y cyfranogwr (O’Reilly a Dogra, 2016, tud.39).

Mae Cohen, Manion a Morrison (2013) o’r farn bod cyfweliad grŵp yn gallu bod yn ddefnyddiol gyda phlant gan ei fod yn annog rhyngweithiad ymysg y grŵp yn hytrach nag ateb syml i gwestiwn oedolyn (Cohen, Manion a Morrison, 2013, tud.433). Ychwanega Greig, Taylor a Mackay (2012) fod cwestiynu plant o fewn grwpiau yn ffordd effeithiol o gynhyrchu syniadau a chynyddu eu hyder, ac mae hefyd yn ffordd fwy hwylus o gynnal cyfweliad (Greig, Taylor a Mackay, 2012, tud.117). Ond pwysig yw cofio, yn ôl Arksey a Knight (1999), fod angen defnyddio iaith syml ac eglur y gall plant ddeall. Yn ogystal â hynny, maent yn ein hatgoffa fod ambell i ddisgybl yn ymateb yn gyflymach nag eraill, ac felly mae’n bwysig ein bod ni’n caniatáu digon amser i’r plant feddwl am eu hatebion (Arksey a Knight, 1999, tud.117).

Cytuna Vaughn, Schumm a Sinagub (1996) trwy ddweud bod cyfweliadau grŵp yn galluogi’r ymchwilydd ennill dealltwriaeth ddyfnach o ganfyddiadau, credoau, agweddau a phrofiadau’r cyfranogwyr. Ond, serch hynny, maent yn argymell ein bod ni’n ystyried ambell i amod o’r cyfweliad gan gofio oedran ein cyfranogwyr. Yn gyntaf, teimlant y dylai hyd y cyfweliad fod tua 45 munud ar y mwyaf, a maint y grŵp i fod yn 5 neu 6 ar y mwyaf. Ar ben hyn, maent yn awgrymu ar adegau ein bod ni’n ystyried aelodau’r grŵp a’u rhywedd, oherwydd mae’n bosib weithiau fod y plant yn teimlo’n anghyfforddus neu eu bod nhw’n cael eu gwrthdynnu mewn grŵp sydd ag unigolion o rywedd gwahanol (Vaughn, Schumm a Sinagub, 1996, tud.131-132). Gwela Coolican (2013) fod risg hefyd, wrth iddo esbonio fod cyfweliadau grŵp yn gallu bod yn anodd i’w hwyluso, a bod unigolyn yn medru dominyddu unrhyw drafodaeth sy’n digwydd a gwneud i aelodau eraill deimlo’n frawychus (Coolican, 2013, tud.167).

Ar gyfer yr ymchwil hon byddaf yn cyfweld â grŵp o dri disgybl, a chaiff y rhain eu dewis ar hap. Y rheswm am hynny yw ni fydd dewis disgyblion penodol, yn fy marn i, yn cael effaith ar ganlyniad yr ymchwil. Pe faswn i wedi canolbwyntio ar yr elfen o wahaniaethu, yna byddai wedi bod yn syniad dewis unigolion o bob grŵp gallu, ond gyda’r maes yr ydw i’n ymchwilio nid wyf yn teimlo fod angen dewis cymeriadau penodol. 

Fe fydd cwestiynau fy nghyfweliad yn seiliedig ar farn a safbwynt y disgyblion, a gan ystyried eu bod nhw ym mlwyddyn 6, maen nhw wedi hen arfer â’r drefn erbyn hyn. Yn fwy, maent wedi arfer a gweithio gyda’i gilydd wrth iddynt ddatblygu ar y cyd ar hyd eu blynyddoedd yn yr ysgol, ac felly ni ddylai fod gwahaniaeth o ran pwy fydd yn cael eu dewis. O ystyried eu hoedran, penderfynais feddwl am gwestiynau a fyddai’n fy ngalluogi i gael mewnwelediad i’w safbwynt nhw ar beth yn union yw clod a chosb, a pha fath o ymddygiadau sy’n haeddu nhw. Roeddwn i hefyd am weld pa fath o glod neu gosb oedd yn gweithio orau neu’n cael y mwyaf o effaith ar y disgyblion. 

Myfyrio

Y dull myfyrio yr wyf wedi dewis ar gyfer yr astudiaeth gwers yw model adfyfyriol Kolb (1984), sef ein bod ni’n profi rhywbeth yn gyntaf, yn meddwl am y profiad, yn dysgu o’r profiad ac yna’n arbrofi ac yn rhoi ar waith yr hyn rydym wedi dysgu o’r broses. Honna Sternberg a Zhang (2014) mai profiadau diriaethol ac uniongyrchol yw sail myfyrdodau ac arsylwadau. Mae'r myfyrdodau hyn yn cael eu cymathu a'u distyllu i gysyniadau haniaethol y gellir tynnu goblygiadau newydd ar gyfer gweithredu ohonynt (Sternberg a Zhang, 2014, tud.228).

Mae Kolb (1984) yn diffinio dysgu fel y broses lle caiff gwybodaeth ei greu trwy’r traswffurfiad o brofiad (Kolb, 1984, tud.41). Ychwanega Kolb (2014) fod gwybodaeth yn ganlyniad o'r cyfuniad o afael a thrawsnewid profiad. Mae gafael ar brofiad yn cyfeirio at y broses o gymryd gwybodaeth i mewn, a thrawsnewid profiad yw sut mae unigolion yn dehongli ac yn gweithredu ar y wybodaeth honno (Kolb, 2014, tud.51). 

Er ei bod hi’n ymddangos yn broses syml, rhybuddia Wurdinger, Marlow ac Inman (2005) ei bod hi’n fwy cymhleth na’r disgwyl. Mae dysgu drwy brofiad yn gofyn i addysgwyr i feddwl am brosiectau, gweithgareddau a phrofiadau sy’n hyrwyddo datrys problemau yn eu dosbarthiadau. Yn ychwanegol, mae gofyn am greadigrwydd ac ymdrech o safbwynt yr addysgwyr pan eu bod nhw’n cynllunio ac yn dylunio cwricwlwm sy’n ymgorffori prosiectau, gweithgareddau a phrofiadau (Wurdinger, Marlow a Inman, 2005, tud.7). 

Ystyriaethau Moesegol

Yn gyntaf, tra oeddwn i’n cynllunio fy astudiaeth gwers, roedd angen i mi lenwi ffurflen foeseg Prifysgol Cymru y Drindod Dewi Sant, a hefyd ymgyfarwyddo gyda chanllawiau moeseg BERA. Cofnodais unrhyw risgiau posib i’r brifysgol ac i mi fel ymchwilydd wrth i mi gynnal yr ymchwil yma, ac yna nodi sut y byddwn i’n mynd ati i leihau’r risgiau yma. Y risg mwyaf i mi fel ymchwilydd oedd fy mod yn cael fy nghyhuddo o ffafriaeth pan ddaeth y broses o ddewis y disgyblion. Cred Rigby a Ng (2010) ein bod ni, pan yn dangos ffafriaeth, yn modelu perthynas sy'n eithrio oherwydd dewis personol, a’n bod ni’n creu statws a hierarchaeth yn yr ystafell ddosbarth yn ddiarwybod (Rigby a Ng, 2010, tud.115).

Er mwyn mynd ati i dderbyn caniatâd rhieni’r disgyblion, danfonais lythyr adref yn esbonio’r astudiaeth gwers a’r broses ymchwil yn ei gyfanrwydd. Fe wnes i bwysleisio’r ffaith bod cyfranogiad eu plant yn gwbl wirfoddol, byddai eu henwau’n cael eu cadw’n hollol gyfrinachol a bod modd tynnu allan o’r broses ar unrhyw adeg heb yr angen i roi rheswm. Fe gynigais gopi o’n nghanfyddiadau hefyd fel diolch am eu cyfranogiad.

Fe fydd cynnig anhysbysrwydd yn anodd oherwydd bydd y disgyblion yn rhan o’r clip fideo. Serch hynny, fe fydd modd cadw cyfrinachedd y cyfranogwyr, ac fe fydd gwerthusiad y clip fideo ond yn digwydd yn yr ystafell ddosbarth. Wedi i mi orffen gyda’r fideo, fe fydd naill ai yn cael ei ddileu neu drosglwyddo i’r swyddfa. Er mwyn sicrhau cyfrinachedd, byddaf yn dilyn canllawiau Moeseg BERA, Cod Ymarfer Moeseg ac Integredd Ymchwil PCYDDS, a pholisi rheoli data ymchwil PCYDDS.

Roedd hefyd angen derbyn cydsyniad y disgyblion, sef y cyfranogwyr i’m hymchwil. Yn ôl Drew, Hardman a Hosp (2008), derbyn cydsyniad yw’r weithdrefn lle gall unigolyn ddewis cymryd rhan mewn astudiaeth ai peidio, a fod rhaid i’r cyfranogwyr ddeall bod hawl iddyn nhw dynnu allan ar unrhyw adeg (Drew, Hardman a Hosp, 2008, tud.57). Yna, tasg yr ymchwilydd, medd Best a Kahn (2006) yw sicrhau bod gan y cyfranogwyr ddealltwriaeth gyflawn o'r pwrpas a'r dulliau i'w defnyddio yn yr astudiaeth, y risgiau cysylltiedig, a'r gofynion a roddir arnynt fel cyfranogwr (Best a Kahn, 2006, tud.83).

Canlyniadau a Chanfyddiadau

Ar y cyfan, roedd canfyddiadau fy astudiaeth gwers yn ddisgwyliedig. Pan gafodd clod neu gosb ei rhoi i ddisgybl fe wnaeth ymddygiad ac ymrwymiad y dosbarth gwella a chynyddu, ac felly’n atgyfnerthu pwynt Prooijen (2018) yn gynharach yn yr aseiniad fod y 2 agwedd yn gallu cael yr un effaith a chanlyniad.

Yr Arsylwad

Roedd yn glir i weld o’r arsylwad fod clod a chosb yn cael effaith ar ymddygiad ac ynmrwymiad y disgyblion. Yn amlwg, roedd yr effaith ar yr unigolyn oedd yn derbyn clod yn un gadarnhaol, lle roedd yna deimlad o falchder ac roeddent yn awyddus i blesio mwy aml. Diddorol oedd gweld yr effaith ar ei gyd-ddisgyblion, wrth iddyn nhw geisio ddynwared yr ymddygiad gan eu bod nhw’n deall mai dyna’r ymddygiad disgwyliedig. Mae May (2013) yn gweld dynwared fel sgil, a bod llawer o ddysgu ymysg disgyblion ifanc yn digwydd trwy ddynwared y pobl o’u hamgylch. Honna bod y broses yn rhoi mynediad i ystyron y gallant archwilio a newid ar gyfer dibenion eu hunain (May, 2013, tud.38).

Clir oedd gweld pwysigrwydd yr elfen rhyngweithiol ar ddechrau’r wers hefyd, oherwydd fe gafodd pawb eu cynnwys yn y wers a sicrhawyd ymrwymiad bob disgybl. Rhybuddiodd Himmele a Himmele (2017) o’r sefyllfa lle bo ymateb ond yn dod o’r un cymeriadau o hyd, a’n bod ni fel athrawon ddim yn cael asesiad manwl o’r hyn a ddysgwyd tan ei bod hi’n rhy hwyr. Y broblem wedyn yw bod y disgyblion eraill wedi ymddieithrio yn oddefol neu'n weithredol heb roi unrhyw arwydd o’r hyn maent yn meddwl neu wedi dysgu, ac felly maent i bob pwrpas wedi dysgu hedfan o dan y radar (Himmele a Himmele, 2017, tud.3).

Roedd y ffaith fy mod wedi cynllunio ar gyfer yr elfen ryngweithiol wedi talu ffordd, felly, ac roedd yn effaith lluosydd positif oherwydd roedd hi’n gyfle i mi asesu’r hyn a ddysgwyd hefyd. Pwysleisia Bartlett (2015) y pwysigrwydd o gynllunio o flaen llaw, a honna fod cynllunio’r wers a’r gweithgaredd yr un mor bwysig â chynllunio’r strategaethau asesu a ddefnyddir yn ystod y wers (Bartlett, 2015, tud.66). Efallai tro nesaf gallaf gynllunio ymhellach trwy ganolbwyntio ar unigolion penodol, a hynny wrth edrych ar y cynllun eistedd neu ystyried rhywedd yr unigolyn a’r disgyblion o’i hamgylch.

Cyfweliad Grŵp

Prif canfyddiadau’r cyfweliad oedd bod atgyfnerthiad cadarnhaol yn gweithio’n fwy effeithiol i ddysgwyr yn hytrach na sylwadau negyddol. Esbonia Morgan a Ellis (2011) fod atgyfnerthiad cadarnhaol yn hyrwyddo ymddygiad cadarnhaol, ac felly mae angen cynnwys atgyfnerthiadau cadarnhaol yn y dosbarth yn ddyddiol er mwyn helpu’r disgyblion ganolbwyntio a chreu naws ac awyrgylch hamddenol (Morgan a Ellis, 2011, tud.34). 

Defnyddiais gwestiynau agored yn fy nghyflwyniad er mwyn cael gwir safbwynt a theimladau’r disgyblion, a honna Denton (2013) fod rhain yn bwerus gan eu bod nhw’n cefnogi dull naturiol y plant o ddysgu, yn hyrwyddo ymrwymiad y disgyblio, yn annog hunanymwybyddiaeth ac yn datblygu sgiliau rhesymu’r disgyblion (Denton, 2013, tud, 47-49). 

Cyfeiriodd un disgybl at y ffaith bod bygwth colli allan ar ddiddordeb iddo yn gymhelliant mawr i weithio’n fwy caled neu ymddwyn yn well. Mae’r unigolyn yn cynrychioli’r ysgol trwy fod yn aelod o dîm pêl-droed y sir, ond mae’n ymwybodol fod gwaith ysgol yn dod yn gyntaf a ni chaiff y cyfle i chwarae os nad yw’n ymddwyn fel y disgwylir yn y dosbarth. Gallwn mabwysiadu’r syniad yma i’r dosbarth gyfan, a barn Anderson (2012) yw y dylai ysgolion fuddsoddi mwy o amser i ddod i adnabod y disgyblion yn well, oherwydd pan nad yw llais y disgybl yn bodoli does dim hwyl yn mynd i fod i’r dysgu. Teimla y byddai talu mwy o sylw at ddiddordebau, talentau a chryfderau’r disgyblion yn arwain at fwy o fuddsoddiad gan y disgyblion yn eu dysgu (Anderson, 2012, tud.87).

Myfyrio

Wedi i mi fyfyrio ar y wers, sylwais fy mod wedi dewis y fodel adfyfyriol cywir ac addas i’r astudiaeth yma. Roedd adfyfyrio a dysgu o’r profiad yn wych oherwydd roedd cyfle i mi weld yr effaith a gafwyd ar y disgyblion, a phe bydden i wedi dewis model sy’n adfyfyrio ar yr unfan mae’n bosib y gallwn i wedi colli rhywbeth. Ar ben hynny, roedd cyfle i mi ddefnyddio’r hyn a ddysgais ac arbrofi gyda thechnegau newydd.

Eglura Kolb a Peterson (2017) fod myfyrio a gweithredu yn ffyrdd o drawsnewid profiadau a meddyliau sy'n dibynnu ar ei gilydd i gynhyrchu dysgu. Pan fyddwn yn myfyrio heb weithredu, rydym yn cael trafferth cyflawni newid a gallwn gael ein llethu gan bosibiliadau ond pan fyddwn yn gweithredu heb fyfyrio ar ganlyniadau ein gweithredoedd, mae ein penderfyniadau'n mynd yn ddiamcan ac ar hap (Kolb a Peterson, 2017, tud.19).

Mae’n holl bwysig cofio fod angen i weithred ddilyn adfyfyriad, neu nid oes pwrpas i’r ymchwil yn y lle cyntaf. Roedd hyn wir yn cylched barhaus ac fe fydd yn parhau i fod hefyd, nid yn unig ar sail ymddygiad ac ymrwymiad ond yn gyffredinol ar lawr y dosbarth.
Casgliad ac Argymhellion

Rwyf wedi dysgu llawer iawn wrth gynnal yr ymchwil hon, a theimlaf fod gen i ddealltwriaeth ehangach a syniadau pellach ar gyfer y dyfodol. Crynhoa Rao (2002) yr hyn a ddysgwyd yn berffaith, trwy ddweud fod canmoliaeth yn fath o wobr gadarnhaol ac mae cosb yn fath o wobr negyddol. Mae canmoliaeth yn debygol o gynyddu hunanhyder a meithrin hunanddelwedd gadarnhaol ac annog y disgybl i geisio ymhellach. Mae cosb ar y llaw arall yn debygol o effeithio ar hunanhyder y disgybl mewn ffordd negyddol, lle gallant brofi ymdeimlad o gywilydd. yr un yw'r amcanion o ganmoliaeth a chosb, gan fod y ddau yn anelu at sicrhau newidiadau dymunol yn ymddygiad a pherfformiad y dyfodol (Rao, 2002, tud.157).

Ond, mae Henderson a Thompson (2015) yn cynnig pwynt dilys iawn, trwy ddweud y gall disgyblion weld clod fel un o’u hawliau, ac y gallant orchymyn clod am bopeth maent yn ei wneud (Henderson a Thompson, 2015, tud.364). Y nod yw i gadw cydbwysedd gyda’r amlder o glod a chosb, a hefyd cadw cysondeb gyda’r rhesymau pam y cawn nhw eu rhoi. Gall fod yn syniad i greu rhestr gyda’r disgyblion ynglŷn a beth sy’n haeddu clod neu gosb, fel eu bod nhw’n deall yr ymddygiadau disgwyliedig. Yn anffodus, fe ddaw hyn â risg oherwydd gall y disgyblion chwarae ar y rhestr ac efallai gall y rhestr dynnu sylw’r disgyblion o amcanion gwersi dyddiol. 

Ar lefel bersonol, roedd yr ymchwil yn fuddiol iawn, gan gofio ei fod yn cysylltu’n agos gyda fy safonau proffesiynol. Mae’r canfyddiadau yn werthfawr iawn ar gyfer fy natblygiad personol, ac fe fyddaf yn cymhwyso’r wybodaeth a ddysgwyd a’r sgiliau a ddatblygwyd ar gyfer y dyfodol. Agorwyd nifer o ddrysau newydd a gellir o bosib ymchwilio’n bellach iddynt, megis defnyddio diddordebau’r disgyblion i lywio’r dysgu a’r defnydd o strategaethau Asesu ar gyfer Dysgu er mwyn hybu ymgysylltiad. Pe bawn i’n cynnal ymchwil eto, byddaf bendant yn personoli’r astudiaeth – i’r disgyblion dan sylw ac i’m datblygiad proffesiynol. Byddaf hefyd yn ceisio canolbwyntio ar unigolion penodol, a gofyn cwestiynau mwy personol er mwyn ehangu ar fy nealltwriaeth. Rwy’n ddiolchgar iawn am y cyfle i gynnal yr ymchwil hon, ac yn gwerthfawrogi cyfranogiad pob disgybl yn fawr iawn.

